
Määräys, annettu xx päivänä xkuuta xxxx, korjattavuusindeksin esittämisehdoista, symboleista ja laskennan yleisistä muuttujista

NOR: XXXXX



Ekologisen siirtymän ministeri ja talous- ja valtiovarainministeri

ottavat huomioon elektronisten näyttöjen ekologista suunnittelua koskevista vaatimuksista Euroopan parlamentin ja neuvoston direktiivin 2009/125/EY nojalla sekä komission asetuksen (EY) N:o 1275/2008 muuttamisesta ja komission asetuksen (EY) N:o 642/2009 kumoamisesta 1 päivänä lokakuuta 2019 annetun komission asetuksen (EU) 2019/2021,

ottavat huomioon ympäristölain ja erityisesti sen L. 541-9-2 §:n ja

ottavat huomioon sähkö- ja elektroniikkalaitteiden korjattavuusindeksin soveltamisehdoista, sen perusteista ja sen laskemistavasta xx päivänä xkuuta xxxx annetun asetuksen nro xxx,


1 §: Ilmoitettavat sähkö- ja elektroniikkalaitteet

Tätä määräystä sovelletaan kaikkiin sähkö- ja elektroniikkalaitteisiin, joista on laskettava ja ilmoitettava korjattavuusindeksi sähkö- ja elektroniikkalaitteiden korjattavuusindeksin soveltamisehdoista, sen perusteista ja sen laskemistavasta xx päivänä xkuuta xxxx annetun asetuksen nro xxxx säännösten mukaisesti.

2 §: Korjattavuusindeksin luokitus

Kaikkien 1 §:ssä tarkoitettujen sähkö- ja elektroniikkalaitteiden korjattavuusindeksi esitetään kymmenen pisteen luokituksella, jossa pilkun jälkeen voi olla desimaaleja.
Jos ensimmäisen desimaalin jälkeinen luku on alle 5, pisteet pyöristetään alempaan desimaaliin.
Jos ensimmäisen desimaalin jälkeinen luku on vähintään 5, pisteet pyöristetään ylempään desimaaliin.

3 §: Ilmoituksen värit ja symbolit

Indeksi-ilmoituksessa käytetään saatujen pisteiden mukaan seuraavia värejä:
· vähintään 0 ja enintään 1,9 pistettä: punainen, Pantone-väri 186 C; 
· vähintään 2 ja enintään 3,9 pistettä: oranssi, Pantone-väri 1585 C;
· vähintään 4 ja enintään 5,9 pistettä: keltainen, Pantone-väri 7548 C;
· vähintään 6 ja enintään 7,9 pistettä: vaaleanvihreä, Pantone-väri 2291 C;
· vähintään 8 ja enintään 10 pistettä: tummanvihreä, Pantone-väri 347 C.

Korjattavuusindeksi-ilmoituksen pakollinen symboli on graafinen esitys, jossa on maininta ”korjattavuusindeksi” ja jäljempänä esitettävä indeksin luokitussymboli [vastaa merkkiä ”korjattavuusindeksi”]. 

Kymmenen asteikolla tehtävän luokituksen kirjasinkoon on oltava vähintään sama kuin hyllyssä olevan hintamerkinnän kirjasinkoko.
Kaikki näiden merkintöjen kirjasinkokojen muutokset on tehtävä yhtenäisesti.

Jos indeksi kiinnitetään myös suoraan jokaiseen mallin yksikköön tai pakkaukseen etiketillä tai merkinnällä, graafisen merkinnän kirjasinkoon voi päättää itse, kunhan se on näkyvä ja helposti luettavissa.

4 §: Indeksin laskenta ja sen laatimisessa käytettyjen muuttujien esittäminen

Jokaisesta indeksin alaperusteesta tehdään luokitus kymmenen asteikolla, ja niihin sovelletaan kerrointa, jolla yhdestä perusteesta voi saada 20 pistettä seuraavan taulukon mukaisesti. Kun perusteen kaikki pisteet lasketaan yhteen yhdenvertaisesti painottaen, saadaan kokonaispistemäärä sadasta, ja siitä saadaan indeksin luokitus kymmenen asteikolla.

Kunkin laitteen korjattavuusindeksin laatimisessa käytettävien muuttujien tiedottaminen ja saataville antaminen esitetään seuraavan taulukon mukaisesti digitaalisessa muodossa, jota ei voi muuttaa ja jonka koko on 21x29,7 senttimetriä.

	*Luettelo 2: luettelo enintään 3−5 varaosasta (kyseessä olevan laiteluokan mukaan), joissa viat tai toimintahäiriöt ovat yleisimpiä.
**Luettelo 1: luettelo muista kymmenestä varaosasta (kyseessä olevan laiteluokan mukaan), joiden hyvää kuntoa laitteen toiminta edellyttää.



Yhdessä perusteessa alaperusteiden kertoimen summa on 2.
Kutakin laiteluokkaa koskevat yksityiskohtaiset pistetaulukot, joissa esitetään osaluettelot ja kunkin alaperusteen tiedot, määritetään määräyksellä.

5 §: Alaperusteiden määritelmä

Peruste nro 1 − Asiakirjat:

Alaperuste 1.1: Teknisten asiakirjojen ja käyttö- ja huolto-ohjeisiin liittyvien asiakirjojen saatavuuden kesto
Niiden vuosien määrä, joiden ajaksi valmistaja sitoutuu antamaan maksutta valtuutettujen ja riippumattomien korjaajien ja kuluttajien saataville tekniset asiakirjat sekä kuluttajien saataville käyttö- ja huolto-ohjeisiin liittyvät asiakirjat, viimeisen yksikön markkinoille saattamisesta alkaen.

Peruste nro 2 – Purettavuus ja pääsy, työkalut, kiinnitykset:

Alaperuste 2.1. Luettelossa 2 olevien osien purkamisen helppous:
Kunkin luettelossa 2 olevan osan osalta niiden purkamisvaiheiden määrä, joiden jälkeen kyseiseen osaan pääsee käsiksi yksittäin ja sen voi irrottaa laitteesta vaihtamista varten. Tämä alaperusteen ja alaperusteen 3.1 luokitukset liittyvät toisiinsa, kun yhtä osaa ei pystytä purkamaan: yhden alaperusteen 0:aa pistettä sovelletaan myös toiseen.

Alaperuste 2.2. Tarvittavat työkalut:
Kunkin luettelossa 2 olevan osan purkamiseen tarvittavien työkalujen tyyppi työkalut ”yleisiksi”, erityisiksi” tai ”omistusoikeudellisiksi” erottelevan luokituksen mukaan.

Alaperuste 2.3. Kiinnitysten ominaisuudet:
Kunkin luettelossa 1 ja 2 olevan osan osalta niiden kiinnitysten tyyppi, joilla osat voidaan yhdistää laitteen toisiin osiin, kiinnitykset ”irrotettaviksi ja uudelleenkäytettäviksi”, ”irrotettaviksi ja kertakäyttöisiksi” tai ”irrottamattomiksi ja kertakäyttöisiksi” erottelevan luokituksen mukaan.

Peruste nro 3: Varaosien saatavuus

Alaperuste 3.1. Luettelossa 2 olevien osien saatavuuden kesto
Niiden vuosien määrä, joiden ajaksi valmistaja sitoutuu antamaan varaosien jakelijoiden, valtuutettujen ja riippumattomien korjaajien ja kuluttajien saataville luettelossa 2 olevat osat viimeisen yksikön markkinoille saattamisesta alkaen.

Alaperuste 3.2. Luettelossa 1 olevien osien saatavuuden kesto
Niiden vuosien määrä, joiden ajaksi valmistaja sitoutuu antamaan varaosien jakelijoiden, valtuutettujen ja riippumattomien korjaajien ja kuluttajien saataville luettelossa 1 olevat osat viimeisen yksikön markkinoille saattamisesta alkaen.

Alaperuste 3.3. Luettelossa 2 olevien osien toimitusaika
Niiden työpäivien määrä tilauspäivästä alkaen, joiden aikana valmistaja sitoutuu toimittamaan luettelossa 2 olevat osat varaosien jakelijoille, valtuutetuille ja riippumattomille korjaajille ja kuluttajille.

Alaperuste 3.4. Luettelossa 1 olevien osien toimitusaika
Niiden työpäivien määrä tilauspäivästä alkaen, joiden aikana valmistaja sitoutuu toimittamaan luettelossa 1 olevat osat varaosien jakelijoille, valtuutetuille ja riippumattomille korjaajille ja kuluttajille.

Peruste nro 4 − Varaosien hinta

Alaperuste 4.1 Valmistajan tai maahantuojan myymien osien hinnan ja valmistajan tai maahantuojan myymien laitteiden hinnan välinen erotus
Peruste laaditaan seuraavien välisen eron perusteella:
luettelon 2 kalleimman osan veroton hinta + (luettelon 2 muiden osien keskimääräinen veroton hinta) / 2 ja
kyseessä olevan laitemallin veroton hinta, jossa kaikki hinnat katsotaan verottomiksi indeksin laskemishetkellä voimassa olevan hintataulukon mukaisesti ja joka esitetään valmistajan tai maahantuojan yleisissä myyntiehdoissa tai, jos niitä ei ole, missä tahansa asiaankuuluvassa sopimusasiakirjassa. 

Jos valmistajalla tai maahantuojalla on kyseessä olevista osista tai laitteista useita hintataulukoita eri jakelija- tai myyjäasiakkaiden luokkien mukaan, indeksin laskemisessa käytetään sen taulukon hintoja, jonka osuus valmistajan tai maahantuojan kyseessä olevien osien tai laitteiden tyyppejä koskevasta liikevaihdosta on ollut suurin edellisen tilivuoden aikana. 

Jos joitakin osia ei voida erottaa toisistaan tai jos kyseessä oleva osa on erottamaton osa mallia, joka on ainoa saatavissa oleva, hintana otetaan huomioon osien yhteenlaskettu hinta tai moduulin hinta.

Peruste nro 5 − Kyseessä olevan laiteluokan erityisperuste

Tämä peruste koostuu yhdestä tai useasta alaperusteesta, jotka koskevat nimenomaan kyseessä olevaa laitetta. Jos se koskee kyseessä olevaa laiteluokkaa, luokan erityinen peruste 5 sisältää alaperusteen, joka liittyy siihen, että kuluttajan näkyvillä on käyttölaskin, jolloin kerroin on vähintään 1.

6 § – Käytettävät määritelmät

Osien luettelo
Kutakin laiteluokkaa varten on kaksi osien luetteloa:
− luettelo 2: luettelo enintään 3−5 varaosasta (kyseessä olevan laiteluokan mukaan), joiden viat tai toimintahäiriöt ovat yleisimpiä;
− luettelo 1: luettelo muista kymmenestä varaosasta (kyseessä olevan laiteluokan mukaan), joiden hyvää kuntoa laitteen toiminta edellyttää.

Näissä luetteloissa ei välttämättä ole kaikkia laitteeseen kuuluvia osia. 

Vaihe
Vaihe on toimenpide, joka johtaa rakenneosan tai osan purkamiseen tai työkalun vaihtamiseen. Rakenneosassa voi olla yksi tai useampi osa.

Tähän yleiseen määritelmään voidaan tehdä poikkeuksia käytännöllisyyttä tai turvallisuutta koskevien näkökohtien nojalla. Poikkeukset täsmennetään ympäristöministerin ja talous- ja valtiovarainministerin määräyksessä kunkin laiteluokan osalta.

Kiinnitykset tai liitokset määritetään kokoonpano-, kiinnitys- tai saumaustekniikoina. Kiinnitys- tai liitososia ei katsota osiksi.

Kiinnitysten tyypit
Irrotettava ja uudelleenkäytettävä: alkuperäinen kiinnitysjärjestelmä, joka voidaan poistaa kokonaan aiheuttamatta vahinkoa laitteelle ja jättämättä jäämiä ja joka voidaan käyttää uudelleen.

Irrotettava ja kertakäyttöinen: alkuperäinen kiinnitysjärjestelmä, joka voidaan poistaa kokonaan aiheuttamatta vahinkoa laitteelle ja jättämättä jäämiä mutta jota ei voida käyttää uudelleen.

Irrottamaton ja kertakäyttöinen: alkuperäinen kiinnitysjärjestelmä, jota ei voida poistaa kokonaan aiheuttamatta vahinkoa laitteelle ja jättämättä jäämiä ja jota ei voida käyttää uudelleen.

Työkalujen tyypit
Viitestandardeja vastaavat yleiset työkalut esitetään seuraavassa luettelossa:

	Yleiset työkalut
	Viite

	Lieriökantainen ristipää- ja kuusiokoloruuvimeisseli
	ISO 2380, ISO 8764, ISO 10664

	Kuusiokoloavain
	ISO 2936

	Jakoavain
	ISO 7738

	Yleispihdit
	ISO 5746

	Puolipyöreäpäiset pihdit
	ISO 5745

	Sivuleikkurit
	ISO 5749

	Liukunivelpihdit
	ISO 8976

	Putkipihdit
	/

	Yleispihdit johtojen kuorimiseen ja taivuttamiseen
	/

	Vipu
	/

	Noppauspihdit
	/

	Vasara (metallipäinen)
	ISO 15601

	Yleisveitsi (leikkuri), jossa on sisäänvedettävä terä
	/

	Yleismittari
	/

	Volttimittari (jännitteen testaamiseen)
	/

	Juotoskolvi
	/

	Liimapistooli
	/

	Linssi
	/



Erityistyökalut ovat työkaluja, joita ei ole yleisten työkalujen luettelossa ja jotka eivät ole myöskään omistusoikeudellisia työkaluja.

Omistusoikeudelliset työkalut ovat työkaluja, joiden teollis- ja tekijänoikeudet ovat valmistajalla tai erityisellä toimijalla.

Käyttölaskin
Laite, joka rekisteröi laitteen käytön yhteenlasketusti yksikkömääränä. Käyttölaskin voi olla suoraan kuluttajan näkyvissä laitteen jokaisen käynnistyksen yhteydessä, tai se voi edellyttää käyttäjän tarkoituksellista toimintaa, jotta käyttölaskimessa näytettävä arvo saadaan tietoon.



Ekologisen siirtymän ministeri:

ministerin puolesta ja valtuutuksella, kestävästä kehityksestä vastaava pääjohtaja

T. Lesueur



Talous- ja valtiovarainministeri:

ministerin puolesta ja valtuutettuna, kilpailusta, kuluttaja-asioista ja petosten torjunnasta vastaava pääjohtaja

V. Beaumeunier

